Når dette ikke er tilfældet, har Kommissionen beføjelse til i henhold til artikel 115 at bemyndige medlemsstaterne til for disse varer at træffe beskyttelsesforanstaltninger for at afværge risikoen for omlægninger i samhandelen eller økonomiske vanskeligheder.

De foranstaltninger, som er fastsat med henblik på liberaliseringen af samhandelen inden for Fællesskabet, finder tilsvarende anvendelse på varer med oprindelse i medlemsstaterne og på de varer hidrørende fra tredjelande, som frit kan omsættes i Fællesskabet, også når den for disse varer gældende indførselsordning indebærer, at det kvantitative fællesskabsloft skal fordeles i nationale delkvoter. Fuld anvendelse af princippet om frie varebevægelser for varer, der frit kan omsættes, er dog betinget af gennemførelsen af en fælles handelspolitik, som i overensstemmelse med traktatens artikel 113, stk. 1, er baseret på ensartede principper.

Skønt forordning nr. 3589/82 for varer hidrørende fra tredjelande, som deltager i multifiberarrangementet, er et klart fremskridt henimod indførelsen af en fælles handelspolitik, som er baseret på ensartede principper, fremgår det imidlertid ikke af den ved denne forordning indførte ordning, at der herved er gennemført fuldstændig ensartethed i indførselsbetingelserne for de pågældende varer. Under disse omstændigheder har Kommissionen fortsat kompetence til i henhold til EØF-traktatens artikel 115 at bemyndige en medlemsstat til, når omstændighederne berettiger det, at træffe beskyttelsesforanstaltninger med hensyn til tekstilvarer, der er omfattet af ordningen i forordning nr. 3589/82 og bragt i fri omsætning i andre medlemsstater.

De i traktatens artikel 115 hjemlede undtagelser skal fortolkes og anvendes snævert, fordi de ikke blot udgør en afvigelse fra traktatens artikler 9 og 30, som er grundlæggende for, at fællesmarkedet kan fungere, men også en hindring for gennemførelsen af den i artikel 113 fastsatte fælles handelspolitik. Når desuden henses til, at den ved forordning nr. 3589/82 indførte ordning er et skridt mod etableringen af en fælles handelspolitik, der hviler på ensartede principper, skal Kommissionen udvise særlig forsigtighed og tilbageholdenhed ved udøvelsen af den kompetence, som den _ endnu har i henhold til artikel 115, med hensyn til varer omfattet af den nævnte forordning. Heraf følger, at Kommissionen for disse varers vedkommende kun af tungtvejende grunde og for en begrænset periode og efter at have foretaget en fuldstændig undersøgelse af de bestående forhold i den medlemsstat, som ønsker en beslutning i henhold til artikel 115, og under hensyntagen til Fællesskabets almindelige interesser i henhold til denne artikel kan give bemyndigelse til, at der træffes de beskyttelsesforanstaltninger, som forårsager mindst forstyrrelse i samhandelen inden for Fællesskabet.

Ved at bemyndige Benelux-landene til at træffe beskyttelsesforanstaltninger med hensyn til visse varer hidrørende fra tredjelande, som deltager i multifiberarrangementet, har Kommissionen ikke overskredet grænserne for den kompetence, som er tillagt den ifølge traktatens artikel 115, fordi de økonomiske vanskeligheder, som disse lande påberåbte sig, var reelle og i hvert fald delvis stod i forbindelse med indførsler af tekstilvarer med oprindelse i tredjelande.